***Rauland hyttevelfortening***

***Etablert i 1983***

Leserinnlegg:

**HYTTEFOLKET VIL HA LUFTAMBULANSEN TIL VEST-TELEMARK**

Telemark sloss for å få en ny base for luftambulanse og i god tradisjon har telemarkingene nok en gang vansker med å samle seg om ett felles stedsvalg. Både Vinje, Skien og Notodden har meldt seg på i kampen. Luftambulansetjenesten yter spesialisert akuttmedisin og helikoptrene kalles ofte for flygende minisykehus. Luftambulansen er alltid bemannet med pilot, redningsmann og anestesilege. I 2014 gjennomførte luftambulansetjenesten 17600 oppdrag.

**Det sorte hullet**

Rauland hyttevelforening, som representerer rundt 2500 hytter og fritidsleiligheter, støtter Vinje og Vest Telemark i denne saken. Det er flere grunner til at vi gjør det. I dag er det to større områder i Sør Norge der responstiden for å få akuttmedisinsk hjelp fra Norsk Luftambulanse er lenger enn 20 minutter, det ene er Øvre Telemark, det andre ligger i Hedmark. Vi mener mange tusen hyttefolk i Vest-Telemark, øvre deler av Setesdal og flere kommuner øst i Hordaland og Rogaland bør ha lik rett til akutthjelp som resten av befolkningen. Selvsagt gjelder også det de fastboende som bor innenfor «det sorte hullet» i dette området. Dersom passerspissen settes i Åmot vil hele dette tomrommet få innfridd kravet om akuttmedisinsk responstid på under 20 minutter.

**Storstilt hytteutbygging**

De siste 10-15 år har det vært en enorm utbygging av hytter og fritidsleiligheter i øvre Telemark og i kommunene over fylkesgrensene. Det er nok å nevne Gaustablikk, Tuddal, Skinnarbu, Rauland, Vågsli, Hovden og Røldal. Ingen ting tyder på at denne utviklingen vil stoppe opp. Bare i Rauland regner vi med at hyttene «befolkes» med 7-8000 mennesker i vinterferien, påsken, høstferien og jule- og nyttårshelgen. I takt med at størrelse og standard på hyttene øker, viser også undersøkelser at mange bruker hyttene langt mer i dag enn for noen tiår tilbake.

**Skader på vinterstid**

Erfaringsmessig er det på vinteren de fleste skadene oppstår som følge av uhell og ulykker i alpinbakker, skiløyper og ikke minst i trafikken. Brudd - og hodeskader, hjerte- og karsykdommer, besvimelser, forgiftninger, blødninger, blodpropp og andre indremedisinske komplikasjoner er på Luftambulansens ti på topp liste. I slike tilfeller kan ofte minutter være forskjellen på liv og død. En av landets fremste eksperter på akuttmedisin, professor Mads Gilbert, opererer med uttrykket «kortreist helse redder liv» og understreker at tidsfaktoren ofte er helt avgjørende ved behandling av skadde og syke. I en slik situasjon er hyttefolket opplagt best tjent med en fast stasjonert ambulansebase i Vest Telemark.

**Akutten på Rjukan.**

Et annet viktig argument for å legge en base til Vest Telemark er fjorårets nedlegging av akuttfunksjonen på Rjukan sykehus. Nedleggingen førte til at en vegg i akutthelsetjenesten også for hyttebefolkningen i øvre deler av fylket plutselig falt ut. Selv om ambulansebil-tjenesten nå er styrket i Tinn og Vinje, kan milelange biltransporter av hardt skadde pasienter på dårlige vinterveier i øvre Telemark aldri erstatte en luftambulanse med sitt høyt avanserte medisinske utstyr.

**Nærhet til sykehus.**

Direktøren på Sykehuset Telemark sier til Vest Telemark Blad at en base for en framtidig luftambulanse bør ligge i nærheten av et sykehus, og følgelig i Skien. Vi har vært i kontakt med Norsk Luftambulanse som forteller at det i dag er svært velfungerende baser i både Ål, Dombås og i Evenes, langt unna sykehus. Direktøren peker også på fordelen ved å ha anestesileger som raskt kan hentes fra sykehuset og være ut på ambulanseoppdrag. Her tror vi direktøren må ha misforstått all den tid alle helikoptrene til Norsk Luftambulanse alltid er bemannet med en anestesilege, uansett om basen skulle havne i Skien, Notodden eller Vinje. Og vi tror også at akutt syke, eksempelvis i tett befolkede Grenland med gode veier og kort avstand til sykehuset, allerede er godt ivaretatt ved legebil-ordning.

Rauland hyttevelforening har mange medlemmer som bor i Grenland, men i denne saken mener vi likevel det er riktig å støtte ønsket fra Vinje om at en base bør legges til Vest Telemark.

Styret i Rauland hyttevelforening

Erik Berg-Hansen

Leder